2
Paskaidrojuma raksts 
Rīgas domes 2026. gada ___. __________saistošajiem noteikumiem Nr. RD-26-___-sn

“Grozījumi Rīgas domes 2020. gada 6. marta saistošajos noteikumos Nr. 3
“Rīgas valstspilsētas pašvaldības sniegto sociālo pakalpojumu saņemšanas un 
samaksas kārtība””

	1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi
Rīgas domes saistošie noteikumi “Grozījumi Rīgas domes 2020. gada 6. marta saistošajos noteikumos Nr. 3 “Rīgas valstspilsētas pašvaldības sniegto sociālo pakalpojumu saņemšanas un samaksas kārtība”” (turpmāk – Saistošie noteikumi) sagatavoti, lai aktualizētu Rīgas domes 2020. gada 6. marta saistošos noteikumus Nr. 3 “Rīgas valstspilsētas pašvaldības sniegto sociālo pakalpojumu saņemšanas un samaksas kārtība” (turpmāk – Saistošie noteikumi Nr. 3) atbilstoši praksē konstatētajai nepieciešamībai mainīt sociālo pakalpojumu piešķiršanas, sniegšanas un samaksas kārtību. 
Ar Saistošajiem noteikumiem Saistošajos noteikumos Nr. 3 tiek izdarīti šādi grozījumi:
1) grozīta norma par personas tiesībām, t.sk. tiesībām bērnam un viņa vecākiem vai likumiskajam pārstāvim saņemt sociālo pakalpojumu, t.i.:
· iekļauts papildinājums, ka sociālo pakalpojumu saņemšanai personām obligāts priekšnosacījums ir deklarēta dzīvesvieta Rīgas pašvaldības administratīvajā teritorijā un faktiska dzīvošana šajā teritorijā;
· lai bērns varētu saņemt sociālo pakalpojumu, bērnam un vismaz vienam no viņa vecākiem vai likumiskajiem pārstāvjiem ir jābūt deklarētai dzīvesvietai un faktiski jādzīvo Rīgas valstspilsētas pašvaldības (turpmāk arī – pašvaldība) administratīvajā teritorijā;
· prasība par deklarēto dzīvesvietu pašvaldības administratīvajā teritorijā neattiecas uz bērnu, par kura ārpusģimenes aprūpi lēmumu pieņēmusi Rīgas valstspilsētas pašvaldības bāriņtiesa, kā arī uz šo personu pēc pilngadības sasniegšanas līdz 24 gadu vecuma sasniegšanai;
· sociālo pakalpojumu ir tiesības saņemt arī bērna aizbildnim un audžuģimenei, ja Rīgas bāriņtiesa pieņēmusi lēmumu par bērna ārpusģimenes aprūpi un aizbildņa iecelšanu vai bērna ievietošanu audžuģimenē gadījumos, kad bērnam nepieciešams individualizēts sociālās rehabilitācijas atbalsts.
2) papildināts ar normu, ka nepieciešamības gadījumā, tai skaitā, nepietiekama finansējuma gadījumā, pašvaldība rindu var veidot jebkuram Saistošajos noteikumos Nr. 3 noteiktam sociālajam pakalpojumam; 
3) atsevišķi noteikts pašvaldības nodrošināts sociālais pakalpojums – atbalsta personas pakalpojums ģimenēm, kuras audzina bērnu ar funkcionāliem traucējumiem (līdz šim sociālais pakalpojums tika nodrošināts, kā universāla sociālās rehabilitācijas programma), šī pakalpojuma mērķis, saņemšanas un samaksas kārtība; 
4) noteikts, ka nodrošinot sociālās rehabilitācijas pakalpojumu personas dzīvesvietā bērniem ar uzvedības problēmām vai augstiem to attīstības riskiem, kā arī ārpusģimenes aprūpē esošiem bērniem, kuri ir sasnieguši 16 gadu vecumu, nepieciešamības gadījumā tiek nodrošināts sociālā mentora atbalsts;
5) noteikts, ka pašvaldības iestāde, kura sniedz sociālo pakalpojumu, tāpat kā Rīgas Sociālais dienests (turpmāk – Sociālais dienests), savas kompetences ietvaros var pieņemt lēmumu par iestādes klienta vajadzībām atbilstoša sociālā pakalpojuma piešķiršanu;
6) noteikts, ka jebkura sociālā pakalpojuma, par kuru klientam saskaņā ar normatīvajiem aktiem jāveic samaksa, sociālā pakalpojuma sniedzējam ir tiesības pieprasīt veikt klientam avansa maksājumu (pašreiz attiecināms tikai uz sociālajiem pakalpojumiem ar izmitināšanu);
7) atcelts nosacījums, ka ilgstošas sociālās aprūpes un sociālās rehabilitācijas institūcijā pilngadīgām personām pakalpojumu (turpmāk – pilngadīgo aprūpes institūcijas pakalpojums) personas bez noteiktas dzīvesvietas var saņemt tikai tad, ja trīs mēnešu laikā pēc Sociālā dienesta lēmuma par pilngadīgo aprūpes institūcijas pakalpojuma piešķiršanu pieņemšanas personai nav iespējams nodrošināt sociālās aprūpes pakalpojumu dzīvesvietā;
8) no 2027. gada 1. janvāra noteikta samaksas par sociālās aprūpes personas dzīvesvietā un īslaicīgās sociālās aprūpes un sociālās rehabilitācijas institūcijā pilngadīgām personām pakalpojumu nosacījumu maiņa – paredzēts, ka personai būs jāmaksā no mājsaimniecības ienākumiem, kas pārsniegs maznodrošinātas mājsaimniecības ienākumu līmeni (2027. gadā – 754 euro pirmajai personai un 528 euro nākamajai personai) līdzšinējās kārtības vietā, ka pēc pakalpojuma samaksas personas (mājsaimniecības) rīcībā esošie līdzekļi nedrīkst būt mazāki par Latvijas Republikā noteiktās minimālās mēneša darba algas apmēru katram ģimenes loceklim (2027. gadā – 820 euro) (personām, kurām lēmums par aprūpes mājās pakalpojuma piešķiršanu pieņemts līdz 2027. gada 1. janvārim, norma piemērojama, pakāpeniski veicot personas vajadzību pārvērtēšanu sociālās aprūpes pakalpojumu saņemšanai atbilstoši normatīvo aktu prasībām. Līdz pārvērtēšanai pakalpojums tiek sniegts atbilstoši Sociālā dienesta lēmumam, kas bija spēkā 2026. gada 31. decembrī);
9) no 2027. gada 1. janvāra noteikts, ka persona aprūpi mājās materiālā atbalsta veidā varēs saņemt, ja mājsaimniecības rīcībā esošie ienākumi nepārsniegs maznodrošinātas mājsaimniecības ienākumu līmeni (2027. gadā – 754 euro pirmajai personai un 528 euro nākamajai personai), līdzšinējās kārtības vietā – persona aprūpi mājās var izvēlēties saņemt materiālā atbalsta veidā, ja personas (mājsaimniecības) rīcībā esošie līdzekļi nepārsniedz Latvijas Republikā noteiktās minimālās algas apmēru katrai personai mājsaimniecībā (2027. gadā – 820 euro) (personām, kurām lēmums par aprūpes mājās pakalpojuma piešķiršanu pieņemts līdz 2027. gada 1. janvārim, norma piemērojama, pakāpeniski veicot personas vajadzību pārvērtēšanu sociālās aprūpes pakalpojumu saņemšanai atbilstoši normatīvo aktu prasībām);
10) no 2027. gada 1. jūlija palielināts aprūpes mājās materiāla atbalsta veidā apmērs, atbilstoši personai nepieciešamajam aprūpes apjomam līdzšinējo četru vietā nosakot piecus materiālā atbalsta apmērus:
- līdz 4 aprūpes stundām nedēļā – palielināts no 14.23 euro EUR uz 35 euro mēnesī,
- no vairāk nekā 4 aprūpes stundām līdz 6 aprūpes stundām nedēļā – palielināts no 28.46 euro uz 55 euro mēnesī,
- no vairāk nekā 6 aprūpes stundām līdz 12 aprūpes stundām nedēļā – palielināts no 46.69 euro uz 110 euro mēnesī,
- no vairāk nekā 12 aprūpes stundām līdz 25 aprūpes stundām nedēļā  – palielināts no 56.91 euro uz 230 euro mēnesī,
- no vairāk nekā 25 aprūpes stundām līdz 35 aprūpes stundām nedēļā – palielināts no 56.91 euro uz 320 euro mēnesī (pašreiz no 12 aprūpes stundām līdz 35 aprūpes stundām nedēļā ir viens materiālā atbalsta apmērs – 56.91 euro mēnesī) (personām, kurām lēmums par aprūpes mājās pakalpojuma piešķiršanu pieņemts līdz 2027. gada 1. jūlijam, Sociālais dienests bez personas iesnieguma saņemšanas veiks aprūpes mājās pakalpojuma, kas sniegts materiālā atbalsta veidā, materiālā atbalsta apmēra pārrēķinu atbilstoši saistošo noteikumu 46. punkta nosacījumiem. Veicot pārrēķinu, Sociālais dienests neizdod jaunu administratīvo aktu un rakstveidā nepaziņo par to personai. Veiktais materiālā atbalsta pārrēķins ir uzskatāms par paziņotu personai ar pārrēķinātā materiālā atbalsta izmaksu, pārskaitot uz personas maksājumu kontu vai izmaksājot to personai skaidrā naudā.);
11) no 2027. gada 1. jūlija noteikts, ka personas ar aprūpes vajadzībām līdz 6 aprūpes stundām nedēļā aprūpi mājās varēs saņemt tikai materiāla atbalsta veidā (personām, kurām lēmums par aprūpes mājās pakalpojuma piešķiršanu pieņemts līdz 2027. gada 1. jūlijam, norma piemērojama, pakāpeniski veicot personas vajadzību sociālās aprūpes pakalpojumu saņemšanai pārvērtēšanu atbilstoši normatīvo aktu prasībām. Līdz pārvērtēšanai pakalpojums tiek sniegts atbilstoši Sociālā dienesta lēmumam, kas bija spēkā 2027. gada 30. jūnijā.);
12) noteikts termiņš – līdz nākamā mēneša 10. datumam, kurā personai piešķirto materiālo atbalstu (ja persona izvēlējusies aprūpi mājās saņemt materiāla atbalsta veidā) Sociālais dienests pārskaita personas iesniegumā norādītajā maksājumu kontā (kredītiestādes vai pasta norēķinu sistēmas kontā) vai izņēmuma gadījumos – izmaksā skaidrā naudā;
13) atbilstoši praksē konstatētajām vajadzībām, noteiktas papildu mērķa grupas, kurām ir tiesības saņemt pansijas pakalpojumu – krīzes situācijā nonākušas pilngadīgas personas un personas pēc pilngadīgo aprūpes institūcijas pakalpojuma saņemšanas;
14) precizēta universālās sociālās rehabilitācijas programmas bērniem ar funkcionāliem traucējumiem un viņu ģimenes locekļiem definējuma redakcija;
15) precizēta individualizētā aprūpes mājās pakalpojuma pilngadīgām personām pašvaldības līdzfinansējuma (Vaučers) aprēķināšanas formula, aprēķinā par pamatu nosakot pašvaldības nodrošināmo aprūpes stundu skaitu nedēļā, nevis personai nepieciešamo aprūpes stundu skaitu nedēļā. Tādējādi tiek nodrošināta vienota pieeja abiem aprūpes mājās pakalpojuma veidiem (pakalpojuma veidā un individualizēta aprūpes pakalpojuma veidā);
16) noteikts, ka tiks piemērots pašvaldības līdzfinansējums (Vaučers) specializētās darbnīcas pakalpojumam (līdz 754 euro mēnesī) un dienas aprūpes centra pakalpojumam (līdz 1130 euro mēnesī) personām ar garīga rakstura traucējumiem, ja persona saņem grupu mājas (dzīvokļa) pakalpojumu ar pašvaldības līdzfinansējumu (Vaučers) ārpus pašvaldības administratīvās teritorijas. 


	2. Fiskālā ietekme uz pašvaldības budžetu, iekļaujot attiecīgus aprēķinus
Izmaiņas, ko paredz Saistošie noteikumi, 2026. gadā tiks īstenotas apstiprinātā pašvaldības budžeta ietvaros.
Saistošajos noteikumos no 2027. gada 1. janvāra paredzēts noteikt samaksas par sociālās aprūpes personas dzīvesvietā un īslaicīgās sociālās aprūpes un sociālās rehabilitācijas institūcijā pakalpojumu nosacījumu maiņu – personai būs jāmaksā par pakalpojumu, ja mājsaimniecības ienākumi pārsniegs maznodrošinātas mājsaimniecības ienākumu līmeni (2026. gadā – 680 euro pirmajai personai un 476 euro nākamajai personai, 2027. gadā – 754 euro pirmajai personai un 528 euro nākamajai personai) līdzšinējās kārtības vietā, kad pēc pakalpojuma samaksas personas (mājsaimniecības) rīcībā esošie līdzekļi nedrīkstēja būt mazāki par Latvijas Republikā noteiktās minimālās mēneša darba algas apmēru katram ģimenes loceklim (2026. gadā – 780 euro, 2027. gadā – 820 euro). Ja minētās izmaiņas netiek ieviestas, tad no 2027. gada 1. janvāra, palielinoties minimālajai mēneša darba algai no 780 euro līdz 820 euro, saglabājot līdzšinējo samaksas noteikšanas kārtību, prognozējams būtisks klientu līdzmaksājumu apmēra samazinājums – no aptuveni 340 151 euro gadā (2025.gadā - 646 personas pie minimālās algas 740 euro) līdz 115 632 euro gadā (2027.gadā – ap 219 personas pie minimālās algas 820 euro), proti, par aptuveni 225 000 euro gadā mazāk. Lai saglabātu līdzšinējam līmenim tuvāku klientu finansiālo līdzdalību sociālo pakalpojumu apmaksā un mazinātu pašvaldības finansējuma pieauguma nepieciešamību, paredzēts mainīt samaksas noteikšanas kārtību. Ieviešot minētās izmaiņas, prognozētais klientu līdzmaksājumu maksātāju skaits 2027.gadā būtu aptuveni 460 personas mēnesī, savukārt kopējais klientu līdzmaksājumu apmērs – aptuveni 242 880 euro gadā. Tādējādi, salīdzinot ar pašreizējo situāciju, klientu līdzmaksājumu apmērs samazinātos par aptuveni 97 000 euro gadā, nevis par 225 000 euro, kā tas būtu, saglabājot līdzšinējo samaksas noteikšanas kārtību.
No 2027. gada 1. jūlija paredzēts palielināt aprūpes mājās materiālā atbalsta apmēru, nosakot piecus materiālā atbalsta līmeņus līdzšinējo četru vietā, atbilstoši personas individuālajām aprūpes vajadzībām un nepieciešamajam aprūpes apjomam. Plānotās izmaiņas paredz diferencēt aprūpes mājās materiālā atbalsta apmēru piecos līmeņos atbilstoši personai nepieciešamajam aprūpes apjomam: I līmenim (līdz 4 stundām nedēļā) – 35 euro mēnesī, II līmenim (4–6 stundas nedēļā) – 55 euro mēnesī, III līmenim (6–12 stundas nedēļā) – 110 euro mēnesī, IV līmenim (12–25 stundas nedēļā)– 230 euro mēnesī un V līmenim (25–35 stundas nedēļā) – 320 euro mēnesī.
Ja visiem esošajiem materiālā atbalsta saņēmējiem tiktu nodrošināts palielinātais atbalsts atbilstoši attiecīgajam aprūpes līmenim, nepieciešamais finansējums gadā veidotu 8 773 440 euro, tai skaitā I līmenim – 7 980 euro (19 personas), II līmenim – 57 420 euro (87 personas), III līmenim – 2 385 240 euro (1807 personas), IV līmenim – 2 644 080 euro (958 personas) un V līmenim – 3 678 720 euro (958 personas). Aprēķins: (19 personas × 35 euro × 12 mēneši) + (87 personas × 55 euro × 12 mēneši) + (1 807 personas × 110 euro × 12 mēneši) + (958 personas × 230 euro × 12 mēneši) + (958 personas × 320 euro × 12 mēneši) = 8 773 440 euro gadā.
Salīdzinājumam – 2025. gadā materiālā atbalsta izmaksai tika izlietoti 1 763 093 euro. Plānotā izpilde 2026.gadam 1 671 481 EUR. Savukārt 2026.gada bāzes budžetā pieejamie finanšu līdzekļi ir 2 231 481 euro. Tādējādi, ieviešot jauno atbalsta sistēmu, papildu finansējuma nepieciešamība pilnam gadam prognozējama aptuveni 6 541 959 miljonu euro apmērā ( 8 773 440 euro – 2 231 481 euro) savukārt 2027. gadā, ņemot vērā izmaiņu ieviešanu no 2027. gada 1. jūlija, ietekme uz pašvaldības budžetu prognozējama aptuveni 3,3 miljonu euro apmērā.
Vienlaikus ilgtermiņā paredzams, ka diferencētāka atbalsta sistēma nodrošinās efektīvāku pašvaldības resursu izlietojumu, jo klients, kurš saņem aprūpi mājās pakalpojuma veidā, 2025. gadā pašvaldībai izmaksāja vidēji 4 594 euro gadā, bet klients, kurš izvēlas aprūpi mājās materiāla atbalsta veidā, izmaksāja vidēji tikai 460 euro gadā. Katru reizi, kad klients atsakās no materiālā atbalsta par labu pakalpojumam, pašvaldības izmaksas par personai nodrošināto aprūpi ir lielākas par 4 100 euro gadā uz cilvēku. Ja lēmums palielināt materiālo atbalstu netiks pieņemts, pašvaldības ikgadējais finansējuma pieaugums sasniegs 14,1 miljonu euro 2028. gadā un 22,9 miljonus euro 2030. gadā. Pie pašreizējā materiālā atbalsta apmēra, kas nav palielināts daudzus gadus, rīdzinieki nav ieinteresēti izvēlēties aprūpi mājās materiāla atbalsta veidā un visbiežāk izvēlas pašvaldībai dārgāko pakalpojumu – aprūpi mājās pakalpojuma veidā. 
Aprēķina formula materiālā atbalsta palielinājumam: 
(maksimālais aprūpes stundu skaits nedēļā konkrētajā aprūpes apjoma līmenī x 4.3 nedēļas (vidējais nedēļu skaits mēnesī gada griezumā) x 8,62 euro (vienas stundas aprūpes mājās pakalpojuma iepirkuma cena ) : 4 (25% no aprūpes mājās pakalpojuma veidā izmaksām).

Paredzēts nodrošināt specializētās darbnīcas un dienas aprūpes centra pakalpojumu pieejamību pašvaldības sadarbības līgumorganizāciju institūcijās ārpus pašvaldības administratīvās teritorijas, paredzot pašvaldības līdzfinansējumu (Vaučeru) pakalpojumu apmaksai. Specializētās darbnīcas pakalpojuma līdzfinansējums paredzēts 754 euro mēnesī par vienu vietu, kas veido 9 048 euro gadā par vienu vietu jeb 54 288 euro gadā par sešām vietām. Savukārt dienas aprūpes centra pakalpojuma līdzfinansējums paredzēts 1 130 euro mēnesī par vienu vietu, kas veido 13 560 euro gadā par vienu vietu jeb 40 680 euro gadā par trim vietām. Kopējā plānotā ietekme uz pašvaldības budžetu abu pakalpojumu nodrošināšanai deviņām vietām veidotu 94 968 euro gadā. Specializētās darbnīcas pakalpojumam ar pašvaldības līdzfinansējumu (Vaučers) plānotas 6 vietas, dienas aprūpes centra pakalpojumam 3 vietas. Gadā ietekme uz pašvaldības budžetu specializētās darbnīcas pakalpojumam par 1 vietu 90 48 euro (754 euro * 12 mēneši), par 6 vietām 54 288 euro (6 vietas * 754 euro * 12 mēneši), dienas aprūpes centra pakalpojumam par 1 vietu 13 560 euro, par 3 vietām 40 680 euro (3 vietas * 1 130 euro * 12 mēneši).
Atbilstoši aprēķiniem, pašvaldības iepirkumā no 2027. gada 1. aprīļa, specializētās darbnīcas pakalpojuma vidējā cena ir 31,83 euro par personu dienā. 2026. gada 9. septembrī veicot tirgus izpēti novados, kuros pašvaldības klienti saņem grupu mājas (dzīvokļa) pakalpojumu ar pašvaldības līdzfinansējumu, secināts, ka novados specializētās darbnīcas pakalpojuma cenas par personu dienā ir augstākas kā vidējā cena pašvaldībā (31,83 euro par personu dienā), t.i.: Ventspils novadā 32,90 euro, Gulbenes novadā 30,80 euro, Siguldas novadā 35,91 euro. Lai segtu novados esošo specializētās darbnīcas pakalpojuma cenu, specializētās darbnīcas pakalpojuma ar pašvaldības līdzfinansējumu (Vaučers) cenu nepieciešams noteikt pēc tirgus izpētē gūtās augstākās cenas, t.i. 35,91 euro dienā par personu, mēnesī 754 euro par personu (neatkarīgi no personas funkcionālo traucējumu smaguma pakāpes). 
2026. gada 9. septembrī apzinot novadu dienas aprūpes centru cenas personām ar smagiem funkcionāliem traucējumiem, secināms, ka novadā dzīvojošiem pakalpojuma saņēmējiem vidējā cena par personu dienā ir 37 euro (Siguldas novadā 34 euro, Valmieras novadā 38 euro, Gulbenes novadā 38 euro), taču saņēmējiem no citām pašvaldībām cena vidēji par 30% augstāka, t.i. vidēji 48 euro. Ņemot vērā, ka cenas ir mainīgas, dienas aprūpes centra pakalpojumam pašvaldības līdzfinansējums (Vaučers) tiek piemērots pēc pašvaldības iepirkuma dienas aprūpes centra personām ar smagiem garīga rakstura traucējumiem vidējās cenas 53,80 euro par personu dienā, kas iegūta pēc 2026. gada 26. jūlija tirgus izpētes rezultātiem plānotajam iepirkumam no 2027. gada 1. aprīļa.  Ņemot vērā iepriekš minēto un to, ka dienas aprūpes centra pakalpojums tiek sniegts tikai darba dienās (pieņemot, ka gadā vidēji 252 darba dienas), dienas aprūpes centra pakalpojumam pašvaldības līdzfinansējuma (Vaučers) vērtība par personu mēnesī noteikta 1 130 euro (neatkarīgi no personas funkcionālo traucējumu smaguma pakāpes).
Piešķirot specializētās darbnīcas un dienas aprūpes centra pakalpojumu ar pašvaldības līdzfinansējumu (Vaučers) Sociālajam dienestam jāpiemēro pakalpojuma cena, kas ir konkrētajā novadā, bet ne vairāk kā noteiktā konkrētā pakalpojuma līdzfinansējuma vērtība.


	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)
Saistošie noteikumi pozitīvi ietekmēs sociālo vidi, paplašinās iedzīvotāju iespējas izvēlēties noteiktu sociālo pakalpojumu sniedzējus, pašvaldības nodrošinātie daudzveidīgie sociālie pakalpojumi veicinās sociāli orientētas uzņēmējdarbības attīstību un veicinās konkurenci pakalpojumu sniedzēju starpā:

1) Saistošo noteikumu Nr. 3 5.1. apakšpunkts papildināts ar normām par personas tiesībām, t.sk., tiesībām bērnam un viņa vecākiem vai likumiskajam pārstāvim, saņemt sociālo pakalpojumu, t.i.:
· iekļauts papildinājums, ka sociālo pakalpojumu saņemšanai pilngadīgām personām obligāts priekšnosacījums ir deklarēta dzīvesvieta Rīgas pašvaldības administratīvajā teritorijā un faktiska dzīvošana šajā teritorijā;
· bērnam un vismaz vienam no viņa vecākiem vai likumiskajiem pārstāvjiem pašvaldības administratīvajā teritorijā ir jābūt deklarētai dzīvesvietai un faktiski tajā jādzīvo, jo praksē ir gadījumi, kad bērns individuāli ir deklarēts Rīgā un saņem nodrošinātos pakalpojumus, bet faktiski kopā ar vecākiem vai likumisko pārstāvi dzīvo citā pašvaldībā. Uz visiem bērniem nodrošinātajiem sociālajiem pakalpojumiem attiecināmo normu iekļaujot Saistošo noteikumu Nr. 3 5.1. apakšpunktā, tā svītrota Saistošo noteikumu Nr. 3 100. punktā;
· prasība par deklarēto dzīvesvietu pašvaldības administratīvajā teritorijā netiek attiecināta uz nepilngadīgu bez vecāku gādības palikušu bērnu līdz dienai, kad tas sasniedz 24 gadu vecumu, ja Rīgas valstspilsētas pašvaldības bāriņtiesa pieņēmusi lēmumu par bērna ārpusģimenes aprūpi. Grozījums veikts atbilstoši Bērnu tiesību aizsardzības likuma 12. panta noteikumiem un līdz ar to precizē līdzšinējo regulējumu, kurā minētais izņēmums bija noteikts tikai pilngadīgam bārenim līdz 24 gadu vecuma sasniegšanai, lai nodrošinātu sociālā pakalpojuma pieejamību arī bērnam, par kura ārpusģimenes aprūpi lēmumu pieņēmusi Rīgas valstspilsētas pašvaldības bāriņtiesa, neatkarīgi no bērna deklarētās dzīvesvietas;
· sociālo pakalpojumu ir tiesības saņemt arī bērna aizbildnim un audžuģimenei, ja Rīgas valstspilsētas pašvaldības bāriņtiesa pieņēmusi lēmumu par bērna ārpusģimenes aprūpi un bērnam nepieciešams sociālais atbalsts, lai veicinātu sekmīgu iekļaušanos ģimeniskā vidē, pārvarētu uzvedības, saskarsmes vai citas sociālās funkcionēšanas grūtības, kā arī nodrošinātu sasniegto rezultātu pēctecību, jo bērnam nepieciešamā sociālā rehabilitācija var būt cieši saistīta ar aizbildņa vai audžuģimenes iesaisti. (Saistošo noteikumu 1.1., 1.2. un 1.16. apakšpunkts);

2) Saistošie noteikumi Nr. 3 papildināti ar 6.2 punktu, nosakot, ka pašvaldība var veidot rindu sociālajam pakalpojumam. Norma iekļauta atbilstoši pašvaldības Centrālās administrācijas Datu aizsardzības un informācijas tehnoloģiju drošības centra norādījumam, lai būtu nepārprotami skaidrs, ka nepieciešamības gadījumā rindu var veidot jebkuram Saistošajos noteikumos Nr. 3 noteiktam pašvaldības līdzfinansētam sociālajam pakalpojumam (Saistošo noteikumu 1.3. apakšpunkts), ievērojot lēmumu pieņemšanas datumu, kā arī Saistošajos noteikumos Nr.3 noteiktos rindu veidošanas principus konkrēta pakalpojuma saņemšanai;

3) Saistošie noteikumi Nr. 3 papildināti ar 7.4.13. un 146.24. apakšpunktu un XXV.² nodaļu, nosakot pašvaldības nodrošinātu sociālo pakalpojumu – atbalsta personas pakalpojums. Pakalpojums pašvaldībā no 2021. gada tiek nodrošināts kā sociālās rehabilitācijas programma bērnam ar funkcionāliem traucējumiem, tomēr attīstot sociālās rehabilitācijas programmu konceptuālo ietvaru, secināts, ka atbalsta personas pakalpojumu nepieciešams noteikt kā atsevišķu sociālā pakalpojuma veidu. Atbalsta personas pakalpojums paredzēts ģimenēm, kuras audzina bērnu ar funkcionāliem traucējumiem, atbilstoši viņu vajadzībām, nodrošinot praktisku un psihoemocionālu atbalstu bērna izglītības, rehabilitācijas, socializācijas, ikdienas aprūpes, uzraudzības un drošības nodrošināšanā. Pakalpojums vienlaikus mazina vecāku pārslodzi, stiprina ģimenes sociālo funkcionēšanu un sekmē vecāku iespējas iesaistīties darba tirgū. Ar Saistošajiem noteikumiem noteikts šī pakalpojuma mērķis, saņemšanas un samaksas kārtība. Bērna ar funkcionāliem traucējumiem vecums, kādā piešķirams atbalsta personas pakalpojums, nosakāms līgumā, kas noslēgts ar pakalpojuma sniedzēju. (Saistošo noteikumu 1.4., 1.17. un 1.19., apakšpunkts);

4) grozīts Saistošo noteikumu Nr. 3 10. punkts, 10.8. un 10.8.1 apakšpunkts – noteikts, ka pašvaldības iestāde, kas sniedz sociālo pakalpojumu, savas kompetences ietvaros, tāpat kā Sociālais dienests, var pieņemt lēmumu par iestādes klienta vajadzībām atbilstoša sociālā pakalpojuma piešķiršanu. 
Rīgas Bērnu, jauniešu un ģimeņu sociālā atbalsta centrs (turpmāk – Centrs) ir pašvaldības iestāde, kurai ir pienākums sniegt atbalstu bērniem un jauniešiem pirms un pēc ārpusģimenes aprūpes izbeigšanas līdz 24 gadu vecuma sasniegšanai, t.sk. izvērtēt šo personu vajadzības un resursus un tai nepieciešamos atbalsta pasākumus. Atbilstoši 2005. gada 15. novembra Ministru kabineta noteikumiem Nr. 857 “Noteikumi par sociālajām garantijām un atbalstu bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās”, Centrs izvērtē mērķa grupas vajadzības un pieškir sociālā mentora, atbalsta grupas dažādu sociālo prasmju un iemaņu apguvei un pabalstu finašu pratības apguvei. Centram šāds deleģējums noteikts atbilstoši Sociālo pakalpojumu un sociālās palīdzības likuma 12. panta “Pašvaldības sociālā dienesta pienākumi un tiesības septītajai un astotajai daļai. Līdz ar to Centram jau ir pieredze izvērtēt noteiktas mērķa grupas vajadzības un arī piešķirt noteiktus pakalpojumus.
Norma nepieciešama, jo bērni, kuri atrodas ilgstošas sociālās aprūpes un sociālās rehabilitacijas institucionālājā aprūpē saskaras ar multiplām sociālajām problēmām, t.sk. atkarību vielu lietošana, klaiņošana, skolas neapmeklēšna, paškaitējums u.c. Tāpat,  bērniem, kuriem ir funkcionāli traucējumi, ir nepieciešams atbalsts, kas nav nodrošināms Centram pieejamo resursu ietvaros. Centrs katru gadu vēršas Sociālajā dienestā, lai līdz 20 bērniem pieprasītu dažādus sociālos pakalpojumus. Lai šajos gadījumos nebūtu jāiesaista Sociālais dienests, veidojot lieku birokrātisku šķērsli, Centrs, izvērtējot katra bērna individuālās vajadzības, varēs piešķirt bērnam atbilstošu sociālo pakalpojumu (Saistošo noteikumu 1.5. un 1.7. apakšpunkts).

5) Saistošie noteikumi Nr. 3 papildināti ar 10.6.¹ apakšpunktu un papildinājums iekļauts 99. punktā, nosakot sociālā mentora pakalpojuma saņemšanas iespējas. Pamatojoties uz Sociālo pakalpojumu un sociālās palīdzības likuma 9. panta 1.1 daļas 10. punktu, pašvaldībai ir pienākums nodrošināt sociālās rehabilitācijas pakalpojumus dzīvesvietā bērniem ar uzvedības problēmām vai augstiem to attīstības riskiem, ārpusģimenes aprūpē esošiem bērniem, kuri ir sasnieguši 16 gadu vecumu, kā arī personas, kam ir tiesības uz sociālo rehabilitāciju nosaka likuma 21. panta pirmās daļas 6. un 7. punkts – bērns ar uzvedības problēmām vai augstiem to attīstības riskiem; bērns, kurš atrodas ārpusģimenes aprūpē un ir sasniedzis 16 gadu vecumu. Likuma anotācijā skaidrots, ka no 2026. gada 1. janvāra pašvaldībai jānodrošina sociālās rehabilitācijas pakalpojums dzīvesvietā tādā apjomā un veidā, kādu pašvaldība var piedāvāt, izvērtējot bērna reālās vajadzības. No 2027. gada 1. janvāra minētā pakalpojuma ietvaros jābūt pieejamam sociālajam mentoram, savukārt no 2029. gada 1. janvāra minētā pakalpojuma ietvaros jāspēj nodrošināt vismaz viena izstrādāta sociālās rehabilitācijas programma. Sociālā mentora atbalsta mērķis – sniegt emocionālu un praktisku atbalstu bērniem ar uzvedības vai atkarību problēmām vai to attīstības risku uzvedības problēmu vai atkarību ietekmes mazināšanai, jaunu uzvedības modeļu apguvei un dzīves kvalitātes uzlabošanai.
Sociālā mentora atbalsts jau šobrīd tiek nodrošināts pašvaldības noslēgtā pārvaldes uzdevuma deleģēšanas līguma ietvaros ar biedrību "Latvijas SOS Bērnu ciematu asociācija" par sociālā darba pakalpojuma ģimenēm ar bērniem, t.sk., sociālā riska situācijās uz kuriem attiecināms Bērnu tiesību aizsardzības likuma 58. pants – individuāla uzvedības sociālās korekcijas programmu izstrāde. Sociālā darba ar bērniem un ģimeni ietvaros atbalstu sniedz pusaudžu atbalsta persona, kas veic individuālas konsultācijas ar bērniem, piedāvā dažāda veida grupu nodarbības, organizē dažādas neformālās izglītības aktivitātes, nodrošina un organizē saturīga brīvā laika pavadīšanu, piemēram, nometnes pārgājieni, radošās darbnīcas, piedzīvojumu izglītības braucieni, pavadīšana un dalība kopā ar bērniem dažādās sporta aktivitātēs, dažādu svētku svinēšana, individuālu projektu izstrādāšana, lai uzlabotu pusaudža individuālās attīstības vajadzības u.tml., tādejādi jau šobrīd pēc būtības nodrošinot sociālā mentora funkcijas. Plānots turpināt šo pakalpojumu bez papildus budžeta vajadzībām (Saistošo noteikumu 1.6. un 1.13. apakšpunkts);

6) grozīts Saistošo noteikumu Nr. 3 20.4. apakšpunkts, nosakot, ka jebkura sociālā pakalpojuma, par kuru klientam noteikts veikt samaksu, sociālā pakalpojuma sniedzējam ir tiesības pieprasīt veikt klientam avansa maksājumu. Šobrīd norma attiecināta tikai uz sociālajiem pakalpojumiem ar izmitināšanu, bet tā ir aktuāla arī citiem sociālajiem pakalpojumiem, piemēram aprūpes mājās gadījumā, kad klienti pēc pakalpojuma saņemšanas nesamaksā pakalpojuma sniedzējam pašvaldības noteikto līdzdalības maksājumu (Saistošo noteikumu 1.8. apakšpunkts);

7) grozīts Saistošo noteikumu Nr. 3 24. punkts, atceļot nosacījumu, ka pilngadīgo aprūpes institūcijas pakalpojumu personas bez noteiktas dzīvesvietas var saņemt tikai tad, ja 3 mēnešu laikā pēc Sociālā dienesta lēmuma par pilngadīgo aprūpes institūcijas pakalpojuma piešķiršanu pieņemšanas personai nav iespējams nodrošināt sociālās aprūpes pakalpojumu dzīvesvietā, jo praksē šī norma nav attaisnojusi mērķi, bet ierobežo savlaicīgu personas vajadzībām atbilstošāka pilngadīgo aprūpes institūcijas pakalpojuma nodrošināšanu (3 mēnešus pēc personas uzņemšanas rindā pilngadīgo aprūpes institūcijas pakalpojuma saņemšanai nevar izsniegt nosūtījumu, ja arī personas izvēlētajā institūcijā ir atbrīvojusies vieta). Visbiežāk šīs personas ilgstoši aizņem īslaicīgās sociālās aprūpes un sociālās rehabilitācijas institūcijā pakalpojuma vietas, kuru skaits ir ierobežots, un pēc pakalpojuma ir steidzama vajadzība arī citām personām (Saistošo noteikumu 1.9. apakšpunkts);

8) grozīts Saistošo noteikumu Nr. 3 45. un 128. punkts, nosakot, ka no 2027. gada 1. janvāra paredzēta samaksas par sociālās aprūpes personas dzīvesvietā un īslaicīgās sociālās aprūpes un sociālās rehabilitācijas institūcijā pakalpojumu nosacījumu maiņa – personai par pakalpojumu būs jāmaksā no mājsaimniecības ienākumiem, kas pārsniegs maznodrošinātas mājsaimniecības ienākumu līmeni (2026. gadā – 680 euro pirmajai personai un 476 euro nākamajai personai, 2027. gadā – 754 euro pirmajai personai un 528 euro nākamajai personai) līdzšinējo nosacījumu vietā, kad pēc pakalpojuma samaksas personas (mājsaimniecības) rīcībā esošie līdzekļi nedrīkst būt mazāki par Latvijas Republikā noteiktās minimālās mēneša darba algas apmēru katram ģimenes loceklim (2026. gadā – 780 euro, 2027. gadā – 820 euro). Šīs izmaiņas vienlaicīgi būs attiecināms arī uz aprūpes mājās materiāla atbalsta veidā pieprasītājiem/saņēmējiem, jo pašreiz persona aprūpi mājās var izvēlēties saņemt materiālā atbalsta veidā, ja personas (mājsaimniecības) rīcībā esošie līdzekļi nepārsniedz Latvijas Republikā noteiktās minimālās algas (turpmāk – minimālā alga) apmēru katrai personai mājsaimniecībā. Personām, kurām Sociālā dienesta lēmums par aprūpes mājās pakalpojuma piešķiršanu pieņemts līdz 2027. gada 1. janvārim, norma piemērojama, pakāpeniski veicot personas vajadzību sociālās aprūpes pakalpojumu saņemšanai pārvērtēšanu atbilstoši normatīvo aktu prasībām. Līdz pārvērtēšanai pakalpojums tiek sniegts atbilstoši Sociālā dienesta lēmumam, kas bija spēkā 2026. gada 31. decembrī.
No 2027. gada 1. janvāra palielinoties minimālajai algai no 780 euro uz 820 euro,  pie esošās līdzmaksājumu noteikšanas kārtības būtiski samazināsies to klientu skaits, kuriem jāveic līdzmaksājums. Nosakot līdzmaksājuma pienākumu klientiem, kuru ienākumi pārsniedz maznodrošinātas mājsaimniecības ienākumu līmeni, tiks saglabāts lielāks līdzmaksājumu ieņēmumu apmērs pašvaldības budžetā un nodrošināts lielāks finansējums sociālās aprūpes pakalpojumiem, kuru pieprasījums sabiedrības novecošanās dēļ turpina pieaugt. 
Ja aprūpi mājās materiāla atbalsta veidā varēs saņemt tikai ar ienākumiem līdz maznodrošinātas mājsaimniecības ienākumu līmenim (2027. gadā – 754 euro pirmajai personai un 528 euro katrai nākamajai personai), prognozējams, ka tas ietekmētu tikai nelielu klientu daļu (7 klienti no 2824 klientiem). Lai gan dažiem klientiem būtu jāpāriet uz aprūpi mājās pakalpojuma veidā, kas pašvaldībai ir ievērojami dārgāk nekā materiālais atbalsts, tomēr kopumā šādas izmaiņas ir viens no risinājumiem pašvaldības strauji pieaugošajam finansiālajm slogam sociālās aprūpes pakalpojumu nodrošināšanā.
Saistošo noteikumu Nr. 3 45. punkts papildināts ar 45.4 apakšpunktu, nosakot, ka no 2027. gada 1. jūlija personas ar aprūpes vajadzībām līdz 6 aprūpes stundām nedēļā aprūpi mājās varēs saņemt tikai materiāla atbalsta veidā. Sociālo pakalpojumu un sociālās palīdzības likuma (turpmāk – Likums) 9. panta 1.1 daļā ir noteikts, ka pašvaldības obligātais pienākums ir nodrošināt aprūpes mājās pakalpojumu — personām ar smagiem funkcionāliem traucējumiem. Savukārt Likuma 23. panta pirmajā daļā noteikts: ja personai nepieciešama aprūpe dzīvesvietā, pašvaldība nosaka personai aprūpes mājās pakalpojuma nepieciešamību un tā apjomu, otrajā daļā noteikts: ja personas aprūpi nodrošina ģimenes locekļi, pašvaldība šos ģimenes locekļus atbalsta psiholoģiski, viņus konsultējot un apmācot, un, ja nepieciešams, arī materiāli, un trešajā daļā noteikts: ja persona dzīvo viena vai ar šo personu kopā dzīvojošie ģimenes locekļi vecuma, veselības stāvokļa vai nodarbinātības dēļ nevar nodrošināt tai nepieciešamo aprūpi, personai ir tiesības saņemt sociālās aprūpes pakalpojumu. Līdz ar to pašvaldībai, ņemot vērā Likumā noteikto, ir jāsniedz nepieciešamais atbalsts aprūpē jebkuram rīdziniekam, kuram ir tāda vajadzība. Lai pašvaldība nodrošinātu Likuma normu izpildi un atbalstu aprūpes vajadzībās personām, kurām aprūpe nepieciešama minimālā apjomā – līdz 6 aprūpes stundām nedēļā, turpmāk tiks paredzēts, ka personai būs iespēja saņemt tikai vienu, izmaksu ziņā lētāko pašvaldības atbalsta veidu jeb aprūpi mājās materiāla atbalsta veidā. Personām, kurām lēmums par aprūpes mājās pakalpojuma piešķiršanu pieņemts līdz 2027. gada 1. jūlijam, norma piemērojama, pakāpeniski veicot personas vajadzību sociālās aprūpes pakalpojumu saņemšanai pārvērtēšanu atbilstoši normatīvo aktu prasībām. Līdz pārvērtēšanai pakalpojums tiek sniegts atbilstoši Sociālā dienesta lēmumam, kas bija spēkā 2027. gada 30. jūnijā.) (Saistošo noteikumu 1.10., 1.18., 1.22. apakšpunkts);

9) grozīts Saistošo noteikumu Nr. 3 46. punkts, kā arī ar Saistošo noteikumu 3.punktu noteikts no 2027. gada 1. jūlija palielināt aprūpes mājās materiāla atbalsta veidā (turpmāk arī materiālais atbalsts) apmēru, nosakot līdzšinējo četru vietā piecus materiālā atbalsta apmērus atbilstoši personai nepieciešamajam aprūpes apjomam (līmenim):
- līdz 4 aprūpes stundām nedēļā – palielināts no 14.23 euro uz 35 euro mēnesī (2025. gadā pakalpojumu saņēma 19 personas),
- no vairāk nekā 4 aprūpes stundām līdz 6 aprūpes stundām nedēļā – palielināts no 28.46 euro uz 55 euro mēnesī (2025. gadā pakalpojumu saņēma 87 personas),
- no vairāk nekā 6 aprūpes stundām līdz 12 aprūpes stundām nedēļā – palielināts no 46.69 euro uz 110 euro mēnesī (2025. gadā pakalpojumu saņēma 1 087 personas),
- no vairāk nekā 12 aprūpes stundām līdz 25 aprūpes stundām nedēļā – palielināts no 56.91 euro uz 230 euro mēnesī (2025. gadā pakalpojumu saņēma 1 916 personas),
- no vairāk nekā 25 aprūpes stundām līdz 35 aprūpes stundām nedēļā - palielināts no 56.91 euro uz 320 euro mēnesī (līdz šim no 12 aprūpes stundām līdz 35 aprūpes stundām nedēļā ir viens materiālā atbalsta apmērs – 56.91 euro mēnesī).
Izmaiņu mērķis ir veicināt klientu izvēli par labu aprūpei mājās materiālā atbalsta veidā, tādējādi mazinot pašvaldības izdevumus. 2025. gadā šāda klienta aprūpe pašvaldībai izmaksāja vidēji 460 euro gadā, savukārt aprūpe pakalpojuma veidā – 4 594 euro gadā. Tādējādi materiālā atbalsta palielināšana ļautu mazināt pašvaldības izdevumu pieaugumu un veicinātu finansiāli efektīvāku aprūpes resursu izmantošanu. Pašreizējais materiālā atbalsta apmērs nav palielināts no 2014. gada, kad ar grozījumiem tā brīža spēkā esošajos Rīgas domes 2012.gada 4.septembra saistošajos noteikumos Nr.184 “Rīgas pilsētas pašvaldības sniegto sociālo pakalpojumu saņemšanas un samaksas kārtība” (spēkā no 2014.gada 14.augusta) tika paredzēta aprūpe mājās materiāla atbalsta veidā un materiālā atbalsta apmērs atbilstoši personas aprūpes līmenim. Līdz ar to rīdzinieki nav ieinteresēti izvēlēties aprūpi mājās materiāla atbalsta veidā un visbiežāk izvēlas pašvaldībai dārgāko aprūpes mājās veidu – pakalpojuma veidā Personām, kurām lēmums par aprūpes mājās pakalpojuma piešķiršanu pieņemts līdz 2027. gada 1. jūlijam, Sociālais dienests bez personas iesnieguma saņemšanas veic aprūpes mājās pakalpojuma, kas sniegts materiālā atbalsta veidā, materiālā atbalsta apmēra pārrēķinu atbilstoši saistošo noteikumu 46. punkta nosacījumiem. Veicot pārrēķinu, Sociālais dienests neizdod jaunu administratīvo aktu un rakstveidā nepaziņo par to personai. Veiktais materiālā atbalsta pārrēķins ir uzskatāms par paziņotu personai ar pārrēķinātā materiālā atbalsta izmaksu, pārskaitot uz personas maksājumu kontu vai izmaksājot to personai skaidrā naudā (Saistošo noteikumu 1.10.  un 1.22. apakšpunkts); 

10) Saistošie noteikumi Nr. 3 papildināti ar 47.1 punktu, nosakot termiņu – līdz nākamā mēneša 10.datumam, kurā personai piešķirto materiālo atbalstu (ja persona izvēlējusies aprūpi mājās saņemt materiāla atbalsta veidā) Sociālais dienests pārskaita personas iesniegumā norādītajā maksājumu kontā (kredītiestādes vai pasta norēķinu sistēmas kontā) vai izņēmuma gadījumos – izmaksā skaidrā naudā. Izmaksas termiņš līdz šim nav bijis noteikts, bet to ir nepieciešams noteikt, tādā veidā nodrošinot tiesiskās paļāvības principa ievērošanu un paredzamu maksājumu saņemšanu (Saistošo noteikumu 1.11. apakšpunkts);

11) atbilstoši praksē konstatētajiem gadījumiem Saistošo noteikumu Nr. 3 63. punkts papildināts ar mērķa grupām, kurām ir tiesības saņemt pansijas pakalpojumu – krīzes situācijā nonākušas pilngadīgas personas vai personas pēc pilngadīgo aprūpes institūcijas pakalpojuma saņemšanas (Saistošo noteikumu 1.12. apakšpunkts);

12) grozīts Saistošo noteikumu Nr. 3 99.1 punkts, kā arī Saistošie noteikumi Nr. 3 papildināti ar 99.3 punktu, precizējot universālās sociālās rehabilitācijas programmas bērniem ar funkcionāliem traucējumiem un viņu ģimenes locekļiem saņemšanas un samaksas kārtību. Ar grozījumiem tiek pilnveidots sociālās rehabilitācijas pakalpojuma bērniem ar funkcionāliem traucējumiem tiesiskais regulējums, nosakot universālās sociālās rehabilitācijas programmas saturu, tās īstenošanas principus, kā arī nodalot pilnas programmas īstenošanu no atsevišķu programmas aktivitāšu nodrošināšanas un precizējot pašvaldības līdzfinansējuma piemērošanas nosacījumus.
99.¹ punkts nosaka universālās sociālās rehabilitācijas programmas bērnam ar funkcionāliem traucējumiem saturu un mērķi. Programma paredz individuālas vai grupu aktivitātes bērna spēju un prasmju attīstīšanai, funkcionālās neatkarības veicināšanai, kā arī socializācijas un brīvā laika aktivitātes, sekmējot bērna integrāciju sabiedrībā. Vienlaikus programmā paredzēts sociālā darba, psiholoģisks un konsultatīvs atbalsts bērna ģimenei.
Programmas īstenošana tiek balstīta uz bērna individuālajām vajadzībām un starpinstitucionālu sadarbību starp Sociālo dienestu, sociālā pakalpojuma sniedzēju, pakalpojuma saņēmēju, kā arī bērna izglītības, veselības aprūpes un sociālās aprūpes institūcijām. Regulāri izvērtējot sociālās rehabilitācijas rezultātus, tiek nodrošināta iespēja programmas saturu sasaistīt ar bērna aktuālajām vajadzībām. Programmas mērķis ir veicināt bērna funkcionēšanu ikdienas dzīvē un līdzdalību sabiedrībā, vienlaikus stiprinot ģimenes spējas nodrošināt bērnam nepieciešamo atbalstu.
99.³ punkts paredz pašvaldībai elastīgāku iespēju organizēt sociālās rehabilitācijas atbalstu bērniem ar funkcionāliem traucējumiem un viņu ģimenes locekļiem. Atbilstoši šim regulējumam pašvaldība var nodrošināt programmu, kas ietver vienu vai vairākas, bet ne visas 99.¹ punktā noteiktās aktivitātes. Šādas programmas konkrētais saturs un apjoms tiek noteikts pašvaldības noslēgtajā līgumā ar sociālā pakalpojuma sniedzēju.
Tādējādi tiek nošķirti divi universālās sociālās rehabilitācijas programmas nodrošināšanas veidi: 99.¹ punktā noteiktā universālā sociālās rehabilitācijas programma pilnā apjomā un 99.³ punktā definētā programma tiek nodrošināta noteiktā daļā no universālajā programmā paredzētajām aktivitātēm. Aktivitātes saturiski ir mērķētas, piemēram, tikai komunikācijas prasmju attīstībai vai programmas ietvaros atbalstu nodrošina tikai viens speciālists, kurš strādā saskaņā ar Portidžas agrīnās korekcijas programmas metodi. Šāds regulējums ļauj pašvaldībai diferencēt sociālās rehabilitācijas pakalpojumu saturu un apjomu atbilstoši bērnu un viņu ģimeņu vajadzībām, kā arī konkrētā sociālā pakalpojuma organizēšanas nosacījumiem.
Grozījumu rezultātā tiek skaidri nodalīta universālā sociālās rehabilitācijas programma un iespēja pašvaldībai nodrošināt atsevišķas tās aktivitātes, vienlaikus nosakot nepārprotamus pašvaldības līdzfinansējuma piemērošanas nosacījumus. Regulējums nodrošina elastīgāku sociālās rehabilitācijas pakalpojumu organizēšanu, saglabājot bērna individuālajās vajadzībās balstītu pieeju, starpinstitucionālu sadarbību un ģimenes iesaisti rehabilitācijas procesā (Saistošo noteikumu 1.14. un 1.15. apakšpunkts);

13) grozīts Saistošo noteikumu Nr. 3 150. 5 punkts – atbilstoši līdzšinējai praksei precizēta individualizētā aprūpes mājās pakalpojuma pilngadīgām personām pašvaldības līdzfinansējuma (Vaučers) aprēķināšanas formula, aprēķinā par pamatu nosakot pašvaldības nodrošināto aprūpes stundu skaitu nedēļā, nevis personai nepieciešamo aprūpes stundu skaitu nedēļā (daļu atbalsta aprūpē sniedz personas tuvinieki vai atbalsta personas). Tādējādi tiek nodrošināta vienota pieeja abiem aprūpes mājās pakalpojuma saņemšanas veidiem (Saistošo noteikumu 1.20. apakšpunkts);

14) Saistošie noteikumi Nr. 3 papildināti ar 150.8 un 150.9 punktu, paredzot, ka pašvaldības līdzfinansējums (Vaučers), tiek piemērots arī specializētās darbnīcas pakalpojumam un dienas aprūpes centra pakalpojumam pilngadīgām personām ar garīga rakstura traucējumiem, ja persona saņem grupu mājas (dzīvokļa) pakalpojumu ar pašvaldības līdzfinansējumu ārpus pašvaldības administratīvās teritorijas. 
Šobrīd pašvaldība rīdziniekiem grupu mājas (dzīvokļa) pakalpojuma sniegšanu ārpus pašvaldības administratīvās teritorijas ar līdzfinansējuma (Vaučera) samaksu nodrošina Ventspils, Gulbenes, Valmieras un Siguldas novadā. 
Pakalpojums nepieciešams, lai minēto grupu mājas (dzīvokļa) klientus nodarbinātu un integrētu sabiedrībā ar aktivitātēm ārpus grupu mājas (dzīvokļa) pakalpojuma, klientus nepieciešams iesaistīt arī specializētās darbnīcas vai dienas aprūpes centra pakalpojumā, kuru sniegšanu nepieciešams īstenot arī ar pašvaldības līdzfinansējumu (Vaučers) (Saistošo noteikumu 1.21. apakšpunkts).

15) Pārejas regulējums attiecībā uz aprūpes mājās pakalpojuma nodrošināšanu paredz tiesiskās paļāvības aizsardzību personām, kurām pakalpojums piešķirts pirms jaunā regulējuma spēkā stāšanās, t.i., pakalpojums atbilstoši iepriekš pieņemtajam Sociālā dienesta lēmumam tiek turpināts līdz atkārtotai personas vajadzību izvērtēšanai, kas saskaņā ar normatīvo regulējumu veicama vienu reizi gadā. Attiecībā uz personām, kurām ar saistošo noteikumu spēkā stāšanos palielinās materiālā atbalsta apmērs par aprūpes mājās pakalpojumu, kas piešķirts materiāla atbalsta veidā, paredzēts, ka Sociālais dienests bez personas iesnieguma saņemšanas veiks materiālā atbalsta apmēra pārrēķinu atbilstoši saistošo noteikumu 46. punkta nosacījumiem.

	4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām
Ar Saistošiem noteikumiem noteikts sociālo pakalpojumu rindu veidošanas princips, kas personām sniedz informāciju, ka, lai saņemtu sociālo pakalpojumu, var būt nepieciešamība gaidīt rindā.
Paredzot pašvaldības iestāžu, kuras sniedz sociālos pakalpojumus, tiesības pieņemt lēmumus par sociālā pakalpojuma piešķiršanu, samazināsies dokumentu aprite pašvaldības iestāžu starpā, līdz ar to administratīvais process būs vienkāršāks un ātrāk tiks pieņemti nepieciešamie lēmumi.
Nodrošinot Saistošo noteikumu izpildi, papildu izdevumi saistībā ar administratīvajām procedūrām pašvaldības budžetā nav paredzēti. Minētais attiecināms arī uz saimnieciskās darbības veicējiem, gan fiziskajām personām un nevalstiskā sektora organizācijām.
Daļai no personām, kurām piešķirts aprūpes mājās pakalpojums un veikta personas vajadzību un ienākumu pārvērtēšana atbilstoši normatīvo aktu prasībām, var rasties papildu pienākums maksāt līdzmaksājuma daļu.


	5. Ietekme uz pašvaldības funkcijām un cilvēkresursiem
Mainot sociālās aprūpes pakalpojuma personas dzīvesvietā un īslaicīgās sociālās aprūpes un sociālās rehabilitācijas institūcijā samaksas kārtību un aprūpi mājās materiāla atbalsta veidā, pārejas periodā varētu īslaicīgi palielināties Sociālā dienesta darbinieku noslodze, jo būs nepieciešams informēt klientus un viņu tuviniekus par izmaiņām, sniegt skaidrojumus un konsultācijas par jauno kārtību. 
Saistošie noteikumi kopumā neietekmē pašvaldības funkciju izpildi.


	6. Izpildes nodrošināšana
Saistošo noteikumu izpildi, atbilstoši kompetencei, nodrošina Labklājības departaments, Sociālais dienests, Rīgas sociālās aprūpes centri, citas Labklājības departamenta pakļautības iestādes un sociālo pakalpojumu sniedzēji, ar ko pašvaldība noslēgusi līgumus.


	7. Prasību un izmaksu samērīgums pret ieguvumiem, ko sniedz mērķa sasniegšana
Līdzsvarojot pašvaldības budžeta iespējas ar rīdziniekiem nodrošinātiem, individuālajām vajadzībām atbilstošiem pakalpojumiem, ar Saistošajiem noteikumiem tiek radīta iespēja nepieciešamus, kvalitatīvus sociālos pakalpojumus saņemt iespējami lielākam personu skaitam.


	8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija
Saistošie noteikumi izstrādāti, apzinot pašvaldības iestāžu problēmas un  konsultējoties ar esošajiem un potenciālajiem sociālo pakalpojumu sniedzējiem, kā arī ņemot vērā gan pašvaldības iestāžu, gan esošo/potenciālo sociālo pakalpojumu saņēmēju ierosinājumus.
Atbilstoši Pašvaldību likuma 46. panta trešajai daļai Saistošie noteikumi un tiem pievienotais paskaidrojuma raksts sabiedrības viedokļa noskaidrošanai no 2026. gada 6. novembra līdz 2026. gada 19. novembrim tika publicēti Rīgas valstspilsētas pašvaldības oficiālajā tīmekļvietnē www.riga.lv, nosakot, ka viedoklis jāsniedz Labklājības departamentam uz e-pasta adresi dl@riga.lv. Saistošo noteikumu projekta apspriešanas laikā sabiedrības priekšlikumi: (tika/netika saņemti).

Šis dokuments ir parakstīts ar drošu elektronisko parakstu un satur laika zīmogu
Šis dokuments ir parakstīts ar drošu elektronisko parakstu un satur laika zīmogu
